52. schôdza NR SR - 2.deň - A. dopoludnia
Dátum: 2026-05-27
Poslanec: Jakab, Július (SLOVENSKO)
Druh vystúpenia: Vystúpenie v rozprave

Úprimne vám poviem, pán predseda, že som naozaj nemilo prekvapený tým, čo robíte. Ja si pamätám, keď za predsedu nastupoval Peter Pellegrini, ako rozprával o novej kultúre. Pamätám si váš úvodný príhovor, ako ste tu rozprávali zletné reči a nakoniec je to všetko v koši, pán predseda Raši. Presne tak ako všetky sľuby tejto vlády. Vážení občania, ja vám chcem povedať, že tuto práve Alojz Hlina bol vyhodený z rokovacej sály, pretože mal našivku na svojom saku. Tak to je ten zásadný problém, ktorý potrebuje táto vláda riešiť. To je Tibor Gašpar, ktorý nabehne zozadu niekde zo zadného traktu, ktorý sleduje, či tu náhodou niekto nepríde s nejakou výšivkou, ktorá by povedala o tejto vláde, že je mafia. Potom tu nabehne, aby rozdal inštrukcie, aby toho Alojza Hlinu vyhodili. Tak toto je podstatné, toto je priorita súčasnej vlády a potom je ešte bohovská priorita, že oni chcú sobášiť ľudí. To je, čo za splnenie predvolebných sľubov? Pani Kramplová. To je, čo za splnenie predvolebných sľubov, pán Danko, ktorý zdúchol a už tu nie je, alebo pán Garaj, ktorého ja som tu hádam prvýkrát v živote počul niečo dnes povedať. To, čo je za splnenie predvolebných sľubov, kde ste mali na billboardoch vycapené, že zastavíte zdražovanie? Vy zastavíte akurát tak návštevy. To si nabudúce napíšte, prosím vás, na tie billboardy. Vy sa bojíte pravdy a vy chcete umlčať celú opozíciu. To si napíšte na tie billboardy. Vy tu chcete autokratický režim, chcete zdierať národ a potom do parlamentu prinášať také sprostosti, ako keby nič iné ľudí na Slovensku netrápilo, iba to, že poslanci chcú zrazu sobášiť. Tí poslanci, ktorí sem neprídu, ako je rok dlhý, ktorí majú mesačné, trojmesačné, šesťmesačné voľno, ktorí tu nesedia, ani teraz tu nesedia, ale stavím sa, že dole na obede sedia a vychutnávajú si ho za tie svoje 6000 € platy, ktorí tu pochvaľovali tri konsolidácie, ožobráčenie národa. To, že rodinám prišlo 200 € na dieťa, že ste dôchodcom zobrali rodičovský dôchodok, že ste pozdvihli dane, poplatky, že ste urobili všetko preto, aby ste od ľudí vymámili miliardy eur, ale zadlžovanie máte dvojnásobne také ako ten Matovič, za ktorého sa neustále vyhovárate. A ja sa pýtam, že vy tu predkladáte zákon na to, aby ste sobášili ľudí. Vy nechodíte počas týždňa do roboty a mne chcete hovoriť, že chcete chodiť v sobotu. Mne chcete hovoriť, že toto je ten problém, ktorý ľudí na Slovensku trápi. Pani Kramplová, Danko, kde ste? Kde ste zase teraz zaliezli? Poďte sem porozprávať, ako ľudí trápi to, že nemáme Pamätný deň štátnej vlajky, pretože to ľudí absolútne netrápi. A vy ste SNS, je strana, ktorá vyvoláva dve emócie. Plač, a to vidíte na tom plači ľudí, ktorí sú zodratí z kože a vidia túto skorumpovanú vládu a že si nedokážu nič poriadne zabezpečiť, že rodiny schudobneli najviac v celej Európe práve na Slovensku, a to hovorí včerajšia správa, a potom smiech. Ja vám poviem úprimne, že keď som teraz išiel po chodbe, tak jeden človek sa ma pýta, že čo ten Danko? Okrem toho sobášenia nechce uzákoniť náhodou ešte aj právo prvej noci? S akou hlúposťou ešte príde táto vláda? Čo ešte chcete vymyslieť? Kvôli čomu vy chcete zahocovať ľudí a vyvolávať v nich emócie také, že im je na vracanie zo súčasnej vlády? Aký zákon chcete ešte prijať? Pretože ste ich v tých konsolidáciách zodrali normálne, že na kosť. Ak to nevidíte, tak sa choďte pozrieť. Choďte sa pozrieť, že potraviny nezlacneli ani o cent, odkedy ste tu. Že energie medziročne vzrástli o 10 %. Najviac pomedzi všetkých krajín Európskej únie. Si to pozrite, to je štatistika Štatistického úradu medzi decembrom a januárom roku 2026. To je to, tie vaše sľuby predvolebné. A potom sa zakrývate úplnými sprostosťami, ktoré prinášate do Národnej rady, ako napríklad, že poslanci aj prezident, aj členovia vlády majú sobášiť. To nedáva zmysel. Nedáva zmysel, že vy ošklbete celý národ a potom sa im tlačíte na svadby. Vy normálne nemáte hanby v sebe trochu? Najprv ich zoderiete z kože, že oni sa aj neberú kvôli tomu, že svadby sú drahé, že založiť si rodinu je drahé. Majú sobášik. To nedáva zmysel. Nedáva zmysel, že vy ošklbete celý národ a potom sa im tlačíte na svadby? Vy normálne nemáte hanby v sebe trochu? Najprv ich zoderiete z kože, že oni sa aj neberú kvôli tomu, že svadby sú drahé, že založiť si rodinu je drahé, že nevedia uživiť deti, rozmýšľajú, koľko detí dokážu mať a koľko ich dokážu uživiť. A vy sa im tlačíte na svadby, lebo vy tam chcete povedať pár príhovorov. Obžrať im tam nejaké chlebíčky a vypiť si? Akože pri všetkej úcte. Veď toto je hanba. Toto nie je parlament momentálne, čo sa tu deje. O čo vám ide? Však povedzte sem, príďte sem a povedzte, že ako toto rieši problémy Slovenskej republiky. Ako toto rieši problémy Slovenskej republiky? Ako to, že ste vyrazili Alojza Hlinu z rokovacej sály kvôli výšivke, rieši problémy Slovenskej republiky? Toto je slušnosť? Toto nie je slušnosť. Takéto zákony nie sú slušnosť, vážení páni poslanci z SNS. Toto nie je slušnosť. A už vôbec to nie je žiadne národniarstvo. Že vy tu proste zatvárate ústa opozícii, ľudí zdierate, ale potom sa chcete hrať na národniarov a to má byť to, že idete sobášiť ľudí. Však by som vás normálne vyhodil z takej svadby. Ja neviem, kto si vás pozve. Možno iba nejaký recesista, kto chce natočiť si Andreja Danka, ktorý mu tam niečo porozpráva. A kľudne máte mi a preto aj dávam pozmeňujúci návrh. Ja som ho už odovzdal. Som ho, som o ňom hovoril v predchádzajúcej mojej reči. Že keď už tam idete na tú svadbu, lebo vidím, že cez prvé čítanie to prešlo, asi to prejde aj cez druhé čítanie, tak pekne tam necháte peniaze. Keď už zdierate tých ľudí a chcete sa im dostať na svadbu, tak im tam necháte peniaze a ten pozmeňujúci návrh hovorí, že keďže poslanci Národnej rady Slovenskej republiky, členovia vlády aj prezident už asi splnili všetky predvolebné sľuby. A už sa im chcú montovať do tej svadby. Tak pri uzatvorení manželstva dajú tomuto manželskému páru zo svojej výplaty minimálne 500 € dar. To je to, čo sa teraz aj ukáže, že či sa chcete namontovať na tie svadby len kvôli tomu, aby ste si tam robili kampane. Alebo aj tým ľuďom niečo prinesiete. A ja vám hovorím, že minimálne 500 € musíte priniesť. A teraz ukážete, ako o tom budete hlasovať. Čiže poprosím, pán predseda, aby ste zastavili moje vystúpenie. Budem čítať pozmeňujúci návrh. A už sa nezastavuje. Dobre, ďakujem pekne. Nová doba. Čiže už ho ani nemusím čítať. Dobre, tak vám aspoň prečítam, ako sa mení ten paragraf. Dobre, tak vám ho prečítam. Doplňujúci návrh poslancov Národnej rady Slovenskej republiky Júliusa Jakaba, Michala Šipoša, Igora Matoviča, Gabora Grendela, Igora Dušenku, Romana Mikulca, Veroniky Remišovej, Lukáša Buža, Mareka Krajčího, Jozefa Pročka, Petra Poláka a Anešky Škopovej k návrhu poslancov Národnej rady Slovenskej republiky Milana Garaja, Dagmar Kramplovej, Andreja Danka, Adama Lučanského na vydanie zákona, ktorým sa mení a dopĺňa zákon č. 36 z roku 2005 Z. z. o rodine a o zmene a doplnení niektorých zákonov v znení neskorších predpisov. V čl. 1 bode 1 § 4 ods. 2 sa na konci pripája táto veta: Prezident Slovenskej republiky, poslanec Národnej rady Slovenskej republiky a člen vlády Slovenskej republiky, pred ktorým snúbenci urobili vyhlásenie o uzatvorení manželstva, daruje týmto manželom 500 €. Ďakujem veľmi pekne. Ukončujem svoju rozpravu.